**Odredbe ZUP-a i postupovna pitanja koja se propisuju posebnim zakonima**

|  |  |
| --- | --- |
| **Odredbe ZUP-a koje upućuju na uređivanje nekih pitanja postupka drugim zakonima** | **Pitanja koja se mogu drugim zakonima urediti drukčije ili se mogu propisati samo posebnim zakonom** |
| **Upravna stvar****Članak 2.**(1) Upravnom stvari smatra se svaka stvar u kojoj javnopravno tijelo u upravnom postupku rješava o pravima, obvezama ili pravnim interesima fizičke ili pravne osobe ili drugih stranaka (u daljnjem tekstu: stranke) neposredno primjenjujući zakone, druge propise i opće akte kojima se uređuje odgovarajuće upravno područje.(2) Upravnom stvari smatra se i **svaka stvar koja je zakonom određena kao upravna stvar.** | ZUP je propisao definiciju upravne stvari pod kojom se podrazumijeva:- rješavanje o pravima, obvezama ili pravnim interesima stranke,- neposrednom primjenom zakona, drugih propisa i općih akata koji se odnose na odgovarajuće upravno područje.Posebnim zakonom **može se odrediti i svaka druga stvar kao upravna stvar.**Mogućnost za propisivanje druge stvari upravnom stvari, pod uvjetom da se neko postupanje ne može prepoznati kao upravna stvar na temelju definicije iz članka 2. stavka 1. ZUP-a, utvrđena je u članku 2. stavku 2. ZUP-a. |
| **Primjena Zakona****Članak 3.**(1) Ovaj se Zakon primjenjuje u postupanju u svim upravnim stvarima. Samo se pojedina pitanja upravnog postupka mogu zakonom urediti drukčije, ako je to nužno za postupanje u pojedinim upravnim područjima te ako to nije protivno temeljnim odredbama i svrsi ovoga Zakona.(2) Ovaj se Zakon primjenjuje na odgovarajući način na sklapanje upravnih ugovora **i na svako drugo postupanje javnopravnih tijela iz područja** upravnog prava, koje ima neposredan učinak na prava, obveze ili pravne interese stranaka, **ako zakonom nije drukčije propisano**.(3) Ovaj se Zakon primjenjuje na odgovarajući način i u postupcima zaštite prava, odnosno pravnih interesa stranaka u predmetima u kojima pravne osobe koje obavljaju javne službe (u daljnjem tekstu: pružatelji javnih usluga), odlučuju o njihovim pravima, obvezama ili pravnim interesima, **ako zakonom nije propisana sudska ili druga pravna zaštita**. | ZUP propisuje područje njegove primjene u svim upravnim stvarima.Posebnim **zakonima** mogu se samo **pojedina pitanja** upravnog postupka urediti drukčije:- ako je to nužno za postupanje u pojedinim upravnim područjima,- ako to nije protivno temeljnim odredbama i svrsi ZUP-a.Primjena ZUP-a proširena je i na sklapanje upravnih ugovora i svako drugo postupanje u području upravnog prava od utjecaja na prava, obveze ili pravne interese stranaka. Međutim, posebnim zakonom ova se pitanja mogu urediti i drukčije.U odnosu na pružatelje javnih usluga, ZUP se primjenjuje u postupcima zaštite prava, ako zakonom nije propisana sudska ili druga pravna zaštita.U usklađivanju posebnih zakona s odredbama ZUP-a odredba članka 3. stavka 1. temeljni je uvjet za postupanje. |
| **Načelo razmjernosti u zaštiti prava stranaka i javnog interesa****Članak 6.**(1) Pravo stranke može se ograničiti postupanjem javnopravnih tijela **samo kad je to propisano zakonom** te ako je takvo postupanje nužno za postizanje zakonom utvrđene svrhe i razmjerno cilju koji treba postići.(2) Kad se na temelju propisa stranci nalaže kakva obveza, prema njoj će se primjenjivati one mjere za ispunjenje obveze koje su za nju povoljnije, ako se takvim mjerama postiže svrha propisa.(3) Pri vođenju postupka javnopravna tijela dužna su strankama omogućiti da što lakše zaštite i ostvare svoja prava, vodeći pri tome računa da ostvarivanje njihovih prava ne bude na štetu prava trećih osoba niti u protivnosti s javnim interesom. | Ograničavanje prava stranke postupanjem javnopravnih tijela može se propisati zakonom ako je takvo postupanje nužno za postizanje zakonom utvrđene svrhe i razmjerno cilju koji treba postići.Mogućnost za ograničavanje prava stranke postupanjem javnopravnog tijela, sadržana je u članka 6. stavka 1. ZUP-a (načelo). |
| **Pravo stranke na pravni lijek****Članak 12.**(1) Protiv prvostupanjske odluke, odnosno ako javnopravno tijelo nije o upravnoj stvari riješilo u propisanom roku, stranka ima pravo žalbe, **ako zakonom nije drukčije propisano**.(2) Protiv drugostupanjske odluke, odnosno protiv prvostupanjske odluke protiv koje nije dopuštena žalba može se pokrenuti upravni spor.(3) Protiv upravnog ugovora ili drugog postupanja javnopravnog tijela ili pružatelja javnih usluga stranka ima pravo na prigovor. | Pravo stranke na pravni lijek jedno je od načela ZUP-a iako u samom nazivu članka to nije naznačeno. Kao pravni lijekovi propisani su: žalba, upravni spor i prigovor.Pravo žalbe kao pravni lijek utvrđuje se **protiv prvostupanjske odluke** odnosno ako javnopravno tijelo nije o upravnoj stvari riješilo u propisanom roku. Posebnim zakonom pravo na žalbu može biti isključeno. Mogućnost za isključivanje prava žalbe protiv prvostupanjske odluke odnosno u slučaju nerješavanja u propisanom roku, sadržana je u članku 12. stavak 1. ZUP-a (načelo). |
| **Načelo zaštite stečenih prava stranaka****Članak 13.**Odluka javnopravnog tijela protiv koje se ne može izjaviti žalba niti pokrenuti upravni spor (pravomoćna odluka), a kojom je stranka stekla određeno pravo odnosno kojom su stranci određene neke obveze, može se poništiti, ukinuti ili izmijeniti **samo u slučajevima propisanim zakonom.** | ZUP svojim odredbama propisuje slučajeve u kojima se pravomoćna odluka kojom je stranka stekla neko pravo ili su joj određene obveze, može poništiti, ukinuti ili izmijeniti.Posebnim zakonom mogu se propisati i drugi slučajevi za poništenje, ukidanje i izmjenu pravomoćnih odluka.Mogućnost za propisivanje drugih slučajeva za poništavanje, ukidanje i izmjenu pravomoćnih odluka sadržana je u članku 13. (načelo). |
| **Stvarna nadležnost****Članak 15.**(1) Stvarna nadležnost javnopravnih tijela **određuje se zakonom** kojim se ureduje pojedino upravno područje, ili određuje nadležnost javnopravnih tijela.(2) Ako se stvarna nadležnost ne može utvrditi na temelju zakona, utvrdit će se **po naravi upravne stvari.** | Ako stvarna nadležnost nije određena propisom kojim se uređuje nadležnost javnopravnih tijela, nadležnost za postupanje u pojedinom upravnom području određuje **se posebnim zakonom.**Ova odredba članka 15. stavka 1. ZUP-a **upućuje na potrebu propisivanja stvarne nadležnosti posebnim zakonom.****Propisivanje je nužno** jer se u suprotnom stvarna nadležnost utvrđuje po naravi upravne stvari. |
| **Zajednička odluka u upravnoj stvari****Članak 21.**(1) Kad je **propisano** da u rješavanju o upravnoj stvari sudjeluju dva javnopravna tijela ili više njih, svako od njih dužno je postupiti u toj stvari. Javnopravna tijela sporazumjet će se koje će tijelo donijeti odluku o upravnoj stvari, u kojoj moraju biti navedene i odluke drugih javnopravnih tijela.(2) Kad je **propisano** da javnopravno tijelo rješava na temelju suglasnosti, potvrde, odobrenja ili mišljenja drugoga javnopravnog tijela, to je tijelo dužno takav akt izdati ili odbiti njegovo izdavanje u roku od 30 dana od dana dostave urednog zahtjeva za izdavanje.(3) Kad javnopravno tijelo u propisanom roku ne odluči o zahtjevu za izdavanje suglasnosti, potvrde, odobrenja ili mišljenja, smatrat će se da je akt izdan u korist stranke, **ako nije drukčije propisano.** | Sudjelovanje dva ili više javnopravnih tijela u rješavanju upravne stvari **mora biti propisano posebnim zakonom** (stvarna nadležnost). ZUP u članku 21. stavku 1. propisuje obvezu sporazumijevanja javnopravnih tijela o tome koje će tijelo donijeti (glavnu) odluku o upravnoj stvari. **Oblik i način sporazumijevanja bilo bi** **prihvatljivo propisati posebnim zakonom** (nadležnost), radi jedinstvenosti postupanja i ravnopravnosti stranaka u postupku.Posebnim zakonom propisuju se slučajevi u kojima javnopravno tijelo rješava na temelju suglasnosti, potvrde, odobrenja ili mišljenja drugog javnopravnog tijela, **a na što upućuje članak 21. stavak 2. ZUP-a**. Naime, ZUP **propisuje samo rok** u kojem je drugo javnopravno tijelo dužno izdati ili odobriti izdavanje suglasnosti, potvrde, odobrenja ili mišljenja.U članku 21. stavku 3. ZUP propisuje **predmnjevu** izdavanja suglasnosti , potvrde, odobrenja ili mišljenja **u korist stranke** ako nije drukčije propisano.Posebnim zakonom može se propisati da neizdavanje suglasnosti, potvrde, odobrenja ili mišljenja javnopravnog tijela u propisanom roku, **nema za posljedicu predmnjevu da je akt izdan u korist stranke.** |
| **Rješavanje kolegijalnog tijela****Članak 25.**(1) Kolegijalno javnopravno tijelo o upravnim stvarima odlučuje većinom glasova svih članova, **ako nije drukčije propisano**.(2) Kolegijalno javnopravno tijelo može u pisanom obliku ovlastiti službenu osobu u tom tijelu za postupanje u upravnim stvarima do donošenja odluke. U tom slučaju službena osoba o provedenom će postupku podnijeti kolegijalnom tijelu pisano izvješće i prijedlog odluke o toj upravnoj stvari. | ZUP propisuje način odlučivanja kolegijalnog tijela **većinom glasova svih članova**.Posebnim zakonom može se propisati drukčiji način odlučivanja nego što je propisano odredbom članka 25. stavak 1. ZUP-a.Ako nije propisan drukčiji način odlučivanja primjenjuju se odredbe ZUP-a. |
| **Pružanje pravne pomoći****Članak 27.**(1) O činjenicama, ispravama, podacima ili drugim dokazima pravna pomoć zatražit će se od javnopravnog tijela, odnosno suda koji njima raspolaže (u daljnjem tekstu: zamoljeno tijelo), a kad treba poduzeti određene upravne radnje, **ako nije drukčije propisano**, pravna pomoć tražit će se od javnopravnog tijela prvog stupnja mjesno nadležnog za poduzimanje radnje koja je predmet pravne pomoći.(2) Pravna pomoć pružit će se najkasnije u roku od osam dana od dana kada je zatražena. | Pravna pomoć o činjenicama, ispravama, podacima i drugim dokazima traži se od zamoljenog tijela koje njima raspolaže.Ako je kao pravnu pomoć potrebno poduzeti određene upravne radnje, to se zahtijeva od tijela prvog stupnja mjesno nadležnog za poduzimanje takve radnje.Posebnim zakonom može se propisati drugo javnopravno tijelo, nadležno za pružanje pravne pomoći za poduzimanje određene upravne radnje na što upućuje odredba članka 27. stavka 1. ZUP-a. |
| **Odbijanje pružanja pravne pomoći****Članak 28.**(1) Zamoljeno tijelo može odbiti pružiti pravnu pomoć **samo kad je to zakonom propisano**.(2) Ako zamoljeno tijelo utvrdi da u konkretnom slučaju mora odbiti pružanje pravne pomoći, o tome će bez odgode izvijestiti javnopravno tijelo koje je zatražilo pravnu pomoć, navodeći razloge zbog kojih se pravna pomoć uskraćuje. | Pružanje pravne pomoći je obveza.Posebnim zakonom može se propisati odbijanje pružanja pravne pomoći odnosno utvrditi razloge zbog kojih se pravna pomoć uskraćuje.Mogućnost propisivanja ovakve odredbe sadržana je u članku 28. stavak 1. ZUP-a, a obveza obrazlaganja razloga za uskratu pravne pomoći utvrđena je u stavku 2. istog članka. |
| **Izjašnjavanje stranke****Članak 30.**(1) U postupku stranci se mora omogućiti izjašnjavanje o svim činjenicama, okolnostima i pravnim pitanjima važnim za rješavanje upravne stvari.(2) Bez prethodnog izjašnjavanja stranke postupak se može provesti samo ako se usvaja zahtjev stranke ili ako odluka upostupku nema negativan učinak na pravne interese stranke ili kad je tako **propisano zakonom**. | Važno je naglasiti da je izjašnjavanje stranke jedna od temeljnih odredbi ZUP-a, ali je omogućeno da se posebnim zakonom propiše rješavanje o određenoj upravnoj stvari **i bez prethodnog izjašnjavanja stranke**.Posebnim zakonom može se propisati u kojim slučajevima se postupak može provesti bez prethodnog izjašnjavanja stranke, neovisno usvaja li se zahtjev stranke i neovisno ima li odluka u postupku negativan učinak na pravne interese stranke. Mogućnost propisivanja ovakve odredbe sadržana je u članku 30. stavku 2. ZUP-a. |
| **Pokretanje postupka po službenoj dužnosti****Članak 42.**(1) Postupak se pokreće po službenoj dužnosti kad je to **propisano zakonom** ili je nužno radi zaštite javnog interesa.(2) Kod ocjene o postojanju razloga za pokretanje postupka po službenoj dužnosti javnopravno tijelo uzet će u obzir predstavke, odnosno druge obavijesti koje upućuju na potrebu zaštite javnoga interesa.(3) Kad službena osoba utvrdi da ne postoje uvjeti za pokretanje postupka po službenoj dužnosti, obavijestit će o tome podnositelja što je prije moguće, a najkasnije u roku od 30 dana od dana podnošenja predstavke, odnosno obavijesti.(4) Podnositelj ima pravo izjaviti prigovor javnopravnom tijelu od kojeg je primio obavijest kojom se ne prihvaća prijedlog za pokretanje postupka, u roku od osam dana od dana primanja obavijesti, kao i u slučaju da u propisanom roku nije dobio odgovor. | ZUP izrijekom u članku 42. stavku 1. propisuje da se postupak po službenoj dužnosti pokreće kad je to propisano zakonom.Stoga je **posebnim zakonom neophodno propisati kad se postupak pokreće po službenoj dužnosti**. U suprotnom pokretanje postupka po službenoj dužnosti bilo bi moguće samo kad je to nužno radi zaštite javnog interesa.Kod donošenja odluke o pokretanju postupka po službenoj dužnosti nužnog radi zaštite javnog interesa ZUP utvrđuje obvezu uzimanja u obzir predstavke i druge obavijesti koje upućuju na potrebu zaštite javnog interesa. |
| **Pokretanje postupka javnom objavom****Članak 43.**(1) Javnopravno tijelo može javnom objavom pokrenuti postupak kad su stranke nepoznate ili je takav način pokretanja postupka **propisan zakonom**.(2) Javna objava mora sadržavati naznaku upravne stvari, određenje osoba na koje se odnosi, način sudjelovanja tih osoba u postupku, popis isprava koje trebaju poslati ili ih osobno dostaviti javnopravnom tijelu te upozorenje na posljedice neodazivanja na javnu objavu u određenom roku.(3) Strankama se mora odrediti rok od najmanje 30 dana za odazivanje na javnu objavu.(4) Javna objava oglašava se u odgovarajućem službenom glasilu, sredstvima javnog priopćivanja, odnosno na drugi prikladan način kojim će se pozvanim osobama omogućiti saznanje o javnoj objavi. | Posebnim zakonom može se propisati u kojim slučajevima se postupak pokreće javnom objavom, **osim ako se ne radi o nepoznatim strankama**.Takva mogućnost propisivanja pokretanja postupka proizlazi iz odredbe članka 43. stavka 1. ZUP-a. |
| **Neposredno rješavanje****Članak 48.**Službena osoba u javnopravnom tijelu može riješiti upravnu stvar bez provedbe ispitnog postupka **u slučajevima propisanim zakonom**, ako u postupku ne sudjeluju stranke s protivnim interesima (neposredno rješavanje). | Neposredno rješavanje (skraćeni postupak) bez provedbe ispitnog postupka može se primijeniti u slučajevima propisanim zakonom.**Posebnim zakonom propisati će se slučajevi kad se o određenoj upravnoj stvari rješava bez provedbe ispitnog postupka**, ako u postupku ne sudjeluju stranke s protivnim interesima, što je utvrđeno kao mogućnost u članku 48. ZUP-a.Dakle, službena osoba ne može sama odlučivati hoće li u nekom postupku neposredno rješavati ili provoditi ispitni postupak. Neposredno rješavati može se u slučajevima propisanim zakonom, pod uvjetom da u tom postupku ne sudjeluju stranke s protivnim interesima.Ako posebni zakon ne propisuje i druge slučajeve za neposredno rješavanje (skraćeni postupak), primjenjuje se isključivo ZUP (članak 49. i 50.). |
| **Neposredno rješavanje u postupku** **pokrenutom na zahtjev stranke****Članak 50.**Službena osoba može neposredno riješiti upravnu stvar u postupku koji je pokrenut na zahtjev stranke:1. kad je stranka u svojem zahtjevu navela sve činjenice ili podnijela potrebne dokaze na temelju kojih se može utvrditi pravo stanje stvari ili ako se to stanje može utvrditi na temelju općepoznatih činjenica ili službenih podataka kojima, raspolaže javnopravno tijelo,2. **kad je propisano** da se stvar može riješiti na temelju činjenica ili okolnosti koje nisu potpuno dokazane ili se dokazima samo posredno utvrđuju pa su činjenice ili okolnosti učinjene vjerojatnima, a iz svih okolnosti slučaja proizlazi da se zahtjevu stranke može udovoljiti. | ZUP propisuje dva slučaja za neposredno rješavanje u postupku pokrenutom po službenoj dužnosti (članak 49. ZUP-a) i dva slučaja za postupak pokrenut na zahtjev stranke.Međutim, da bi se primijenila odredba članka 50. točke 2. ZUP-a o neposrednom rješavanju u postupku pokrenutom po zahtjevu stranke, neophodno je posebnim zakonom utvrditi takvu mogućnost.Posebnim zakonima mora se propisati u kojim se upravnim stvarima može neposredno rješavati po zahtjevu stranke (skraćeni postupak) i to: **na temelju činjenica ili okolnosti koje nisu potpuno dokazane**, **ili** **se dokazima samo posredno utvrđuju pa su** činjenice ili okolnosti **učinjene vjerojatnima, a** **iz svih okolnosti slučaja proizlazi da se zahtjevu stranke može udovoljiti**. |
| **Prava i dužnosti stranke u ispitnom postupku****Članak 52.**(1) Stranka ima pravo sudjelovati u ispitnom postupku sve do donošenja odluke o upravnoj stvari, davati izjave i objašnjenja, iznositi činjenice i okolnosti koje su bitne za rješavanje upravne stvari te pobijati točnost navoda koji se ne slažu s njezinim navodima.(2) Službena osoba dužna je omogućiti stranci izjašnjavanje o svim okolnostima i činjenicama koje su iznesene u ispitnompostupku, o prijedlozima za izvođenje dokaza i podnesenim dokazima, sudjelovanje u izvođenju dokaza i postavljanje pitanja drugim strankama, svjedocima i vještacima preko službene osobe, a uz dopuštenje službene osobe i neposredno, kao i upoznavanje s rezultatom izvođenja dokaza i izjašnjavanje o tim rezultatima.(3) Stranka može davati izjave usmeno na zapisnik ili u pisanom obliku. U složenim upravnim stvarima službena osoba može naložiti stranci podnošenje izjave u pisanom obliku, što ne isključuje pravo stranke na usmeno izjašnjavanje.(4) Stranka je dužna sudjelovati u utvrđivanju činjenica važnih za rješavanje o upravnoj stvari te osobno dati izjavu kad to zatraži službena osoba ili **kad je to propisano zakonom**. | ZUP detaljno propisuje prava i dužnosti stranke u ispitnom postupku (uz niz drugih prava i obveza utvrđenih u ostalim odredbama ZUP-a).S obzirom da stranka ima pravo na zastupanje (članak 32. ZUP-a), ne mora osobno sudjelovati u postupku osim kad to zatraži službena osoba.Posebnim zakonom mogu se propisati **slučajevi u kojima je stranka dužna sudjelovati u utvrđivanju činjenica važnih za rješavanje stvari te osobno dati izjavu**.Mogućnost propisivanja ovakve obveze za stranku utvrđena je u članku 52. stavku 4. ZUP-a. |
| **Prethodno pitanje****Članak 55.**(1) Ako se u postupku rješavanja upravne stvari pojavi pravno pitanje koje čini samostalnu pravnu cjelinu, a bez rješavanja kojeg nije moguće riješiti upravnu stvar, službena osoba može riješiti to pitanje ili postupak prekinuti rješenjem dok nadležni sud ili javnopravno tijelo to pitanje ne riješe.(2) Postupak će se prekinuti kad se prethodno pitanje odnosi na postojanje kaznenog djela, postojanje braka, utvrđivanje očinstva ili majčinstva te **u drugom slučaju propisanom zakonom**. Kad se prethodno pitanje odnosi na kazneno djelo, a nema mogućnosti za kazneni progon, službena osoba razmotrit će i to pitanje.(3) Službena osoba vezana je pravomoćnom odlukom nadležnog tijela kojom je riješeno prethodno pitanje. | ZUP propisuje slučajeve u kojima se obvezno (rješenjem) prekida postupak radi pojave prethodnog pitanja, ali daje mogućnost da se za obvezno prekidanje postupka utvrde i drugi slučajevi.Posebnim zakonom mogu se utvrditi drugi slučajevi kad se obavezno (rješenjem) prekida postupak do rješavanja prethodnog pitanja osim u slučaju postojanja kaznenog djela, postojanja braka, utvrđivanja očinstva ili majčinstva.Mogućnost propisivanja ovakvih odredbi sadržana je u članku 55. stavku 2. ZUP-a. |
| **Rješavanje prethodnog pitanja****Članak 56.**(1) Ako je službena osoba riješila prethodno pitanje, rješavanje prethodnog pitanja ima pravni učinak samo u upravnoj stvari u kojoj je to pitanje riješeno.(2) Kad službena osoba ne uzme prethodno pitanje u rješavanje, a postupak za rješavanje prethodnog pitanja koji se može voditi po službenoj dužnosti još nije pokrenut pred nadležnim sudom ili javnopravnim tijelom, službena će osoba od nadležnog suda ili javnopravnog tijela zatražiti pokretanje postupka, **ako nije drukčije propisano**.(3) U stvari u kojoj se postupak za rješenje prethodnog pitanja pokreće pred nadležnim sudom ili javnopravnim tijelom na zahtjev stranke, službena osoba zaključkom može naložiti stranci da u primjerenom roku radi rješavanja prethodnog pitanja pokrene postupak pred nadležnim tijelom te dostavi dokaz da je to učinila. Službena osoba upozorit će stranku na posljedice toga propuštanja.(4) Kad je postupak pokrenut na zahtjev stranke, a stranka u određenom roku ne podnese dokaz o podnošenju zahtjeva za rješavanje prethodnog pitanja, smatrat će se da je odustala od zahtjeva te će se postupak obustaviti rješenjem.(5) Postupak prekinut radi rješavanja prethodnog pitanja pred nadležnim sudom ili javnopravnim tijelom nastavit će se kad odluka o tom pitanju postane pravomoćna. Postupak se može nastaviti po službenoj dužnosti i bez pravomoćne odluke o prethodnom pitanju i kad službena osoba ocijeni da više nema razloga čekati na pravomoćnost rješenja prethodnog pitanja pred nadležnim sudom ili javnopravnim tijelom, osim u slučajevima u kojima se mora prekinuti postupak. | Pokretanje postupka za rješavanje prethodnog pitanja koji se može voditi po službenoj dužnosti, **utvrđeno je kao obveza službene osobe**, ako ne uzme prethodno pitanje u rješavanje.Mogućnost za ovakvo propisivanje utvrđena je člankom 56. stavkom 2. ZUP-a.Posebnim zakonom može se drukčije propisati u kojim slučajevima službena osoba ne mora tražiti pokretanje postupka radi rješavanja prethodnog pitanja koji se može voditi po službenoj dužnosti.Bilo bi opravdano da službena osoba nije dužna zatražiti pokretanje postupka za rješavanje prethodnog pitanja, ako je postupak u kojem se pitanje pojavilo pokrenut na zahtjev stranke. |
| **Osiguranje dokaza****Članak 59.**(1) Osiguranje dokaza provodi službena osoba po službenoj dužnosti ili na prijedlog stranke.(2) Kad se postupak pokreće po službenoj dužnosti, a postoji opravdana sumnja da se pojedini dokaz neće moći izvesti kasnije u tijeku postupka ili da će njegovo izvođenje biti otežano, radi osiguranja dokaza taj se dokaz može izvesti u tijeku cijelog postupka i prije nego što je postupak pokrenut.(3) Za osiguranje dokaza prije pokretanja postupka nadležno je javnopravno tijelo prvog stupnja na području kojeg se nalazi stvar koju treba razgledati ili na kojem borave osobe koje treba saslušati, odnosno drugo javnopravno tijelo zamoljeno za pravnu pomoć, **ako nije drukčije propisano**.(4) O osiguranju dokaza donosi se rješenje koje ne prekida tijek postupka. | Posebnim zakonima u pojedinom upravnom području može se propisati **drugo nadležno tijelo za osiguranje dokaza prije pokretanja postupka**, nego što je to propisano odredbom članka 59. stavka 3. ZUP-a.Ako se u pojedinom upravnom području ne propiše nadležno tijelo za osiguranje dokaza prije pokretanja postupka, izravno se primjenjuje odredba ZUP-a, a što znači da je nadležno javnopravno tijelo prvog stupnja na području kojeg se nalazi stvar koju treba razgledati ili na kojem borave osobe koje treba saslušati, odnosno drugo javnopravno tijelo zamoljeno za pravnu pomoć, ako nije drukčije propisano. |
| **Dostava elektroničkim putem****Članak 94.**(1) Dostava se obavlja elektroničkim putem na zahtjev, uz izričit pristanak stranke ili **kad je to propisano zakonom.**(2) Ako je stranka zahtjev podnijela u elektroničkom obliku, smatra se da je pristala da joj se dostava obavlja elektroničkim putem, dok se ne izjasni drukčije.(3) Elektronička dostava može se obaviti u bilo koje vrijeme.(4) Kad osobna dostava nije obvezna, dostava elektroničkim putem može se obaviti na adresu elektroničke pošte naznačene u zahtjevu ili s koje je zahtjev poslan, a smatra se obavljenom u trenutku kad je pismeno zabilježeno na poslužitelju za primanje poruka. Stranka elektroničkim putem potvrđuje primitak pismena na zahtjev službene osobe.(5) Dostava elektroničkim putem u korisnički pretinac informacijskog sustava povezanog na državnu informacijsku infrastrukturu smatra se obavljenom potvrdom primitka pismena, a najkasnije istekom osmog dana od dana kad je pismeno zabilježeno na poslužitelju za primanje poruka osim ako zakonom nije propisan kraći rok.(6) Dostava elektroničkim putem obavljena dostavom u korisnički pretinac informacijskog sustava povezanog na državnu informacijsku infrastrukturu smatra se osobnom dostavom. | Posebnim zakonom može se propisati obvezna dostava elektroničkim putem.Mogućnost propisivanja ovakve odredbe sadržana je u članku 94. stavku 1. ZUP-a. |
| **Dostava javnom objavom****Članak 95.**(1) Dostava javnom objavom obavlja se **kad je to propisano** ili su drugi oblici dostave nemogući ili neprikladni.(2) Dostava javnom objavom obavlja se stavljanjem pismena na oglasnu ploču javnopravnog tijela, objavom pismena udnevnim novinama, na internetskoj stranici javnopravnog tijela ili na drugi prikladan način.(3) Dostava se smatra obavljenom istekom osmoga dana od dana javne objave. | Posebnim zakonom propisuje se kada se obavlja dostava javnom objavom. Mogućnost propisivanja dostave javnom objavom sadržana je u članku 95. stavku 1. ZUP-a.Kod obavljanja dostave pismena javnom objavom i propisivanja takvog oblika dostave potrebno je poštivati načelo pristupa podacima i zaštite podataka.Ako slučajevi dostave javnom objavom nisu propisani posebnim zakonom, takva se dostava obavlja, sukladno odredbama ZUP-a kad su drugi oblici dostave nemogući ili neprikladni. |
| **Oblik rješenja****Članak 97.**(1) Rješenje se donosi u pisanom obliku. Rješenje se može izdati na propisanom obrascu.(2) Iznimno, rješenje se može donijeti i u usmenom obliku kad je potrebno poduzeti hitne mjere radi osiguranja javnog reda i sigurnosti, radi otklanjanja neposredne opasnosti za život i zdravlje ljudi ili imovinu veće vrijednosti.(3) Rješenje u usmenom obliku dostavlja se stranci i u pisanom obliku, **kad je to propisano zakonom**, ili ako stranka to zahtijeva, ili ako za to postoje drugi opravdani razlozi. Rješenje u pisanom obliku dostavlja se bez odgode, a najkasnije u roku od osam dana od dana donošenja usmenog rješenja. Službena osoba dužna je upozoriti stranku da ima pravo tražiti pisani otpravak usmenog rješenja. | Posebnim zakonom može se propisati da se rješenje doneseno u usmenom obliku obavezno dostavlja stranci i u pisanom obliku.Ako posebni propis ne sadrži takvu odredbu, rješenje u usmenom obliku dostavlja se stranci i u pisanom obliku ako stranka to zahtijeva.Mogućnost propisivanja ovakve odredbe utvrđena je u članku 97. stavku 3. ZUP-a. |
| **Predmnjeva usvajanja zahtjeva stranke****Članak 102.**(1) **Kad je to propisano zakonom**, smatrat će se da je zahtjev stranke usvojen ako javnopravno tijelo, u postupku pokrenutom na uredan zahtjev stranke u kojem je ovlašteno neposredno riješiti upravnu stvar, ne donese rješenje u propisanom roku.(2) Stranka ima pravo tražiti da javnopravno tijelo donese rješenje kojim se utvrđuje da je zahtjev stranke usvojen. Javnopravno tijelo dužno je izdati takvo rješenje u roku od osam dana od dana traženja stranke. | ZUP pravnim institutom **predmnjeve usvajanja zahtjeva stranke** daje mogućnost da se posebnim zakonima utvrdi nastanak "fiktivnog rješenja" u korist stranke.Posebnim zakonom može se propisati da je zahtjev stranke usvojen ako javnopravno tijelo, u postupku pokrenutom na uredan zahtjev stranke u kojem je ovlašteno neposredno riješiti upravnu stvar, ne donese rješenje u propisanom roku.Mogućnost propisivanja ovakve odredbe sadržana je u članku 102. stavku 1. ZUP-a. |
| **Jamstvo stjecanja prava****Članak 103.**(1) Javnopravno tijelo može stranci jamčiti stjecanje određenog prava, **kad je to propisano zakonom**.(2) Jamstvo ne smije biti protivno javnom interesu ili interesu trećih osoba.(3) O jamstvu se odlučuje rješenjem koje obvezuje javnopravno tijelo, osim ako su se pravna osnova i činjenično stanje bitno izmijenili. | Jamstvo stjecanja prava je pravni institut u općem upravnom postupku.Posebnim zakonom **može se propisati „zajamčenje“ stjecanja određenog prava stranci**.U takvom slučaju potrebno je propisati i pretpostavke za davanje jamstva, a uz to ZUP propisuje i obvezu zaštite javnog interesa i interesa trećih osoba.U slučaju propisivanja jamstva potrebno je propisati rok važenja jamstva, ali i pretpostavku za njegov prestanak prije isteka roka, kao i razloge za neostvarivanje prava unatoč danom jamstvu za ostvarivanje tog prava.Mogućnost propisivanja ostvarivanja ovog instituta sadržana je u članku 103. stavku 1. ZUP-a. |
| **Izjavljivanje žalbe****Članak 105.**(1) Protiv prvostupanjskog rješenja stranka ima pravo izjaviti žalbu drugostupanjskom tijelu, **ako zakonom žalba nije isključena**.(2) Stranka može izjaviti žalbu i kad rješenje nije doneseno u zakonom propisanom roku. | Načelo je ZUP-a da protiv prvostupanjske odluke odnosno ako javnopravno tijelo nije o upravnoj stvari riješilo u propisanom roku, stranka ima pravo žalbe, ako zakonom nije drukčije propisano.Žalba se izjavljuje **drugostupanjskom tijelu.**Ako nema drugostupanjskog tijela, žalba bi trebala biti isključena. **Stoga je u posebnim zakonima potrebno utvrditi drugostupanjsko tijelo ili isključiti pravo na žalbu**, sukladno mogućnosti utvrđenoj u članku 105. stavku 1. ZUP-a. |
| **Rok za izjavljivanje žalbe****Članak 109.**Žalba se izjavljuje u roku od 15 dana od dana dostave rješenja, **ako nije propisan duži rok**. | Posebnim zakonom može se propisati samo duži rok za žalbu od roka utvrđenog u članku 109. ZUP-a (15 dana). |
| **Odgodni učinak žalbe****Članak 112.**(1) Žalba odgađa pravne učinke rješenja dok se stranci ne dostavi rješenje o žalbi, **ako zakonom nije drukčije propisano**.(2) Kad se rješenje odnosi na dvije stranke ili više njih koje sudjeluju u postupku s istovjetnim zahtjevima, žalba bilo koje od stranaka odgađa izvršenje prema svim strankama.(3) Javnopravno tijelo može iznimno, radi zaštite javnog interesa ili radi poduzimanja hitnih mjera, odnosno radi otklanjanja štete koja se ne bi mogla otkloniti, odlučiti da žalba nema odgodni učinak. Rješenje mora sadržavati detaljno obrazloženje zašto žalba nema odgodni učinak. | S obzirom da žalba na temelju odredbi ZUP-a, **odgađa pravne učinke rješenja**, posebnim zakonima može se propisati u pojedinom upravnom području da ulaganje žalbe ne odgađa pravne učinke rješenja.Mogućnost za propisivanje da žalba nema odgodni učinak, sadržana je u odredbi članka 112. stavka 1. ZUP-a. |
| **Izmjena rješenja****Članak 118.**(1) Drugostupanjsko tijelo ne može izmijeniti prvostupanjsko rješenje na štetu stranke koja je izjavila žalbu.(2) Iznimno, drugostupanjsko tijelo može izmijeniti prvostupanjsko rješenje na štetu stranke koja je izjavila žalbu samo iz razloga zbog kojih bi to rješenje moglo oglasiti ništavim ili poništiti, **ako nije drukčije propisano**. | Posebnim zakonom mogu se utvrditi i drugi razlozi pod kojima drugostupanjsko tijelo može izmijeniti prvostupanjsko rješenje na štetu stranke koja je izjavila žalbu, osim razloga utvrđenih za oglašivanje rješenja ništavim ili poništavanje.Mogućnost propisivanja i drugih razloga za izmjenu prvostupanjskog rješenja na štetu stranke koja je izjavila žalbu, proizlaze iz članka 118. stavka 2. ZUP-a. |
| **Rok za donošenje drugostupanjskog rješenja****Članak 121.**Drugostupanjsko tijelo rješenje o žalbi mora donijeti i dostaviti stranci putem prvostupanjskog tijela što je prije moguće, a najkasnije u roku od 60 dana od dana predaje uredne žalbe, **ako zakonom nije propisan kraći rok**. | ZUP propisuje rok u kojem se mora donijeti rješenje o žalbi, a u taj rok uključeno je:- vođenje postupka po žalbi,- donošenje odluke i- dostava stranci putem prvostupanjskog tijela.Iako je u nekim složenijim postupcima i ovaj rok prekratak (provođenje ispitnog postupka na zahtjev stranke i omogućavanje izjašnjavanja stranci ako je rješenje doneseno u postupku neposrednog rješavanja, dostavljanje žalbe na odgovor u višestranačkim postupcima - što u pravilu obavlja prvostupanjsko tijelo, dostava spisa drugostupanjskom tijelu itd.), ZUP daje mogućnost da se utvrđeni rok od 60 dana propiše kraćim.Mogućnost za propisivanje kraćeg roka za odlučivanje o žalbi utvrđena je u članku 161. ZUP-a. |
| **Provedba izvršenja****Članak 135.**(1) Izvršenje se provodi po službenoj dužnosti kad to nalaže javni interes. Izvršenje koje je u interesu stranke provodi se na prijedlog stranke (predlagatelj izvršenja).(2) Izvršenje se može provesti i na temelju nagodbe stranaka.(3) Po isteku roka od pet godina od dana kad je rješenje postalo izvršno, rješenje se ne može izvršiti, **ako zakonom nije drukčije propisano**. | Izvršenje rješenja po isteku roka od pet godina od dana izvršnosti, posebnim zakonom u pojedinom upravnom području može se propisati drukčije nego što je to utvrđeno člankom 135. stavkom 3. ZUP-a. |
| **Izvršenje nenovčanih obveza****Članak 138.**(1) Izvršenje nenovčanih obveza provodi javnopravno tijelo koje je o stvari riješilo u prvom stupnju **ako zakonom nije propisano** drugo ovlašteno tijelo.(2) Tijelo čije se rješenje izvršava dužno je za rješenje koje se izvršava izdati potvrdu izvršnosti i dostaviti ga javnopravnom tijelu nadležnom za izvršenje. | Osnovno pravilo je da izvršenje nenovčanih obveza provodi javnopravno tijelo koje je o stvari riješilo u prvom stupnju, ako zakonom nije propisano drugo ovlašteno tijelo.Mogućnost za utvrđenje drugog za to ovlaštenog tijela, sadržana je u članku 138. stavku 1. ZUP-a. |
| **Odgoda izvršenja****Članak 140.**(1) Na prijedlog stranke, a radi izbjegavanja nastanka teško popravljive štete, javnopravno tijelo koje je donijelo rješenje može odgoditi izvršenje i, ako je to nužno, produžiti odgodu izvršenja rješenja sve do donošenja pravomoćne odluke o upravnoj stvari, **ako nije drukčije propisano zakonom** i ako se to ne protivi javnom interesu.(2) Izvršenje će se odgoditi ako je u izvršenju obveze dopušten poček ili se umjesto izvršnoga privremenog rješenja donese rješenje o glavnoj stvari koje se razlikuje od privremenog rješenja.(3) O odgodi izvršenja donosi se rješenje. | Posebnim zakonima može se odgoda izvršenja propisati drukčije od načina i uvjeta utvrđenih u odredbi članka 140. stavka 1. ZUP-a, ali pod uvjetom da se drukčije postupanje ne protivi javnom interesu. |
| **Uvjeti za sklapanje i predmet upravnog ugovora****Članak 150.**(1) Javnopravno tijelo i stranka sklopit će upravni ugovor o izvršenju prava i obveza utvrđenih u rješenju kojim je riješena upravna stvar, **ako je zakonom propisano** sklapanje takvog ugovora.(2) Upravni ugovor ne smije biti protivan izreci rješenja, prinudnim propisima, javnom interesu niti smije biti sklopljenna štetu trećih osoba.(3) Upravni ugovor koji ima pravni učinak na prava trećih osoba pravno je valjan samo uz pisani pristanak tih osoba.(4) Upravni ugovor sklapa se u pisanom obliku. | Sklapanje upravnih ugovora je pravni institut u upravnom postupku.Međutim, oživotvorene ovih odredbi ZUP-a moguće je samo na temelju odredbi posebnih zakona.Posebnim zakonima neophodno je propisati u kojim područjima upravnog prava se mogu sklapati upravni ugovori, odnosno definirati upravne stvari u kojima se nakon donošenja rješenja može sklopiti upravni ugovor o izvršenju prava i obveza utvrđenih u rješenju.Ova obveza utvrđena je u članku 150. stavku 1. ZUP-a. |
| **Potvrde o činjenicama o kojima se vodi službena evidencija****Članak 159.**(1) Javnopravna tijela izdaju potvrde. Potvrdama se smatraju i uvjerenja, izvadci i druge javne isprave o činjenicama o kojima javnopravna tijela vode službenu evidenciju.(2) Potvrde o činjenicama o kojima se vodi službena evidencija izdaju se u skladu s podacima iz službene evidencije. Takve su potvrde javne isprave.(3) Službenom evidencijom smatra se evidencija koja je ustanovljena na temelju propisa, odnosno općeg akta pravneosobe koja ima javne ovlasti.(4) Potvrde o činjenicama o kojima se vodi službena evidencija izdaju se stranci na njezin zahtjev, u pravilu istoga dana kad je stranka zatražila izdavanje potvrde, a najkasnije u roku od 15 dana od dana podnošenja urednog zahtjeva za izdavanje, **ako propisom** kojim je ustanovljena službena evidencija **nije drukčije propisano**. Potvrda se može izdati i u elektroničkom obliku.(5) Ako javnopravno tijelo odbije zahtjev za izdavanje potvrde, dužno je o tome donijeti rješenje. Ako u roku od 15 dana od dana podnošenja zahtjeva ne izda potvrdu ili ne donese i dostavi stranci rješenje o odbijanju zahtjeva, stranka može izjaviti žalbu.(6) Ako stranka, na temelju dokaza kojim raspolaže, smatra da potvrda nije izdana sukladno podacima iz službene evidencije, može zahtijevati izmjenu potvrde. Kad javnopravno tijelo ne izda izmijenjenu potvrdu, dužno je donijeti rješenje o odbijanju zahtjeva stranke za izmjenu potvrde u roku od 15 dana od dana podnošenja zahtjeva. Ako se u propisanom roku ne izda izmijenjena potvrda ili ne donese rješenje o odbijanju zahtjeva stranke, stranka može izjaviti žalbu. | ZUP daje mogućnost da se propisom kojim je ustanovljena službena evidencija, sukladno članku 159. stavku 4. ZUP-a **rok za izdavanje potvrde o činjenicama o kojima se vodi službena evidencija može propisati drukčije**, **pri čemu se naravno podrazumijeva dulji rok od roka utvrđenog ZUP-om**.Ova mogućnost propisivanja duljeg roka za izdavanje potvrda odnosi se samo na posebne zakone kojima se propisuje ustrojavanje službenih evidencija. |
| **Potvrde o činjenicama o kojima se ne vodi službena evidencija****Članak 160.**(1) Javnopravna tijela izdaju potvrde o činjenicama o kojima ne vode službenu evidenciju **ako je to zakonom propisano**. U tom slučaju činjenice se utvrđuju prema odredbama o dokazivanju propisanim ovim Zakonom.(2) Potvrde izdane o činjenici o kojoj se ne vodi službena evidencija ne obvezuju javnopravno tijelo kojem su podnesene kao dokaz. Javnopravno tijelo nadležno za rješavanje o upravnoj stvari može ponovo utvrđivati činjenice navedene u potvrdi.(3) Potvrde se izdaju stranci u roku od 30 dana od dana podnošenja zahtjeva. Kad javnopravno tijelo odbije zahtjev za izdavanje potvrde, dužno je o tome donijeti rješenje. Ako u roku 30 dana od dana podnošenja zahtjeva ne izda potvrdu ili ne donese i dostavi stranci rješenje o odbijanju zahtjeva, stranka može uložiti žalbu. | Posebnim zakonom može se propisati da javnopravna tijela izdaju **potvrde** i o činjenicama o kojima ne vode službenu evidenciju. U slučaju da takva mogućnost nije propisana zakonom, potvrde opisane u članku 160. ZUP-a **ne mogu se izdavati**, unatoč činjenici što ZUP detaljno propisuje postupak utvrđivanja činjenica i način izdavanja potvrda.Ako je to propisano posebnim zakonom, javnopravna tijela prije izdavanja potvrde utvrđuju činjenice prema odredbama o dokazivanju utvrđenih ZUP-om.Tako izdane potvrde nemaju dokaznu snagu javne isprave i ne obvezuju javnopravno tijelo kojem su podnesene kao dokaz.Mogućnost propisivanja izdavanja potvrda o činjenicama o kojima se ne vodi službena evidencija sadržana je u članku 161. stavku 1. ZUP-a. |
| **Troškovi postupka i stranaka****Članak 161.**(1) Javnopravno tijelo snosi redovite troškove postupka, osim troškova upravnih pristojbi ili drugih troškova **koje stranke plaćaju po posebnim propisima**.(2) U postupcima pokrenutim na zahtjev stranke ili u upravnim stvarima u kojima sudjeluju dvije stranke ili više njih s protivnim interesima troškove postupka snosi stranka na zahtjev koje je postupak pokrenut ili protiv koje se vodio postupak koji je za nju nepovoljno okončan, **ako nije drukčije propisano**.(3) Kad je postupak pokrenut na zahtjev stranke, a sa sigurnošću se može predvidjeti da će u ispitnom postupku izazvati posebne izdatke, službena osoba može zaključkom naložiti stranci da unaprijed položi potreban novčani iznos za pokriće tih troškova. Ako stranka ne položi taj iznos u određenom roku, službena osoba može odustati od izvođenja dokaza ili obustaviti postupak, osim ako produženje postupka zahtijeva javni interes.(4) O troškovima postupka odlučuje se rješenjem o upravnoj stvari. Iznimno, ako u trenutku donošenja rješenja o upravnojstvari nisu poznati svi troškovi postupka, o troškovima postupka donijet će se dopunsko rješenje.(5) Kad je postupak koji je pokrenut po službenoj dužnosti okončan povoljno za stranku, troškove postupka snosijavnopravno tijelo koje je postupak pokrenulo, **ako nije drukčije propisano**. (6) Kad je postupak okončan nagodbom, svaka stranka snosi svoje troškove, osim ako nagodbom nije drukčije određeno. | ZUP propisuje tko snosi troškove u postupcima pokrenutim na zahtjev stranke, u višestranačkim postupcima s protivnim interesima i postupku pokrenutom po službenoj dužnosti.Posebnim zakonom troškovi postupka pokrenutog na zahtjev stranke ili u višestranačkim stvarima te postupcima pokrenutima po službenoj dužnosti, mogu se propisati i drukčije.Mogućnost propisivanja drukčijeg snošenja troškova sadržana je u odredbama članka 161. stavka 2. i 5. ZUP-a.Posebni propisi mogu sadržavati odredbe i o drugim (specifičnim) troškovima u pojedinim postupcima (vidi članak 161. stavak 1. ZUP-a). |
| **Oslobađanje od troškova****Članak 163.**Stranka se može u cijelosti ili djelomično osloboditi od plaćanja troškova postupka, **kad je to propisano zakonom** | Posebnim zakonom mogu se propisati uvjeti za oslobađanje od troškova postupka, u cijelosti ili djelomično, koji se odnose na stranku.Mogućnost za propisivanje ovakve odredbe sadržana je u članku 163. ZUP-a. |